Wikiloc - 196. Senderisme en tren: de Montcada i Reixac a Sant Cugat pel Turó de Montcada i el GR-173
Senderisme en tren
Senderisme en tren on Wikiloc
196. Senderisme en tren: de Montcada i Reixac a Sant Cugat pel Turó de Montcada i el GR-173 on Wikiloc

196. Senderisme en tren: de Montcada i Reixac a Sant Cugat pel Turó de Montcada i el GR-173
LA TRAVESSA
Us proposem un recorregut pel límit septentrional del Parc Natural de Collserola entre les estacions de Montcada i Reixac i de Sant Cugat i que ens portarà a conèixer un vessant poc conegut de la serra. Es tracta d'una ruta plàcida, sense escarafalls, que recorre corriols i camins boscosos sense grans desnivells, si exceptuem la pujada al turó de Montcada.
La travessa ens portarà a conèixer interessants elements patrimonials, naturals i geològics de la serra. Tot i que per pujar al turó de Montcada cal renunciar una estona a la comoditat del sender GR-92, paga molt la pena acostar-se fins al cim d'aquest maltractat i mutilat turó que temps enrere, quan tenia més alçada, va allotjar al seu cim un castell i una ermita. L'extracció de calcàries va mossegar el turó fins a rebaixar-ne la seva alçada però també ens permet veure part de les seves entranyes.
Un tram de camí que ens va sorprendre és el que uneix Can Catà i la zona de lleure de Can Coll. Durant la primavera o la tardor o després de pluges, podrem gaudir de caminar a tocar de torrents amb aigua que allotgen petits boscos de ribera amb alguns àlbers i pollancres catalogats com a arbres singulars de la serra.
Al final del recorregut passem pel Monestir de Sant Cugat, una antiga abadia benedictina del s. IX i d'obligada visita (consultar abans els horaris d'obertura).
ELS SENDERS
Durant la caminada seguirem sempre senders homologats, com el PR C-35 , el GR-92 o el GR-173 (i un curt tram de GR-173.3), sender que ens acompanyarà durant un bon tram de la travessa i fins al mateix monestir de Sant Cugat.
ELS TRENS
-Estació de sortida: Montcada i Reixac-Manresa (Rodalies de Catalunya): una de les cinc estacions de la població. La de Montcada Reixac (R2) també va bé.
-Estació d’arribada: Sant Cugat (FGC): situada al centre de la ciutat. Tota mena de serveis al seu voltant.
Podeu consultar aquí els HORARIS DE RODALIES DE CATALUNYA.
I aquí els HORARIS DELS FERROCARRILS DE LA GENERALITAT.